text: Lego er begyndt at fyre ansatte
  04 oktober 2017 kl. 15.10
  5-600 medarbejdere skal afskediges i Billund. Nu bliver der sat navne på.
  Den store fyringsrunde på Lego er begyndt.  5-600 mennesker skal fyres, og i denne uge er virksomheden begyndt at prikke dem, der ikke længere skal være der.
  Det fortæller flere Lego-kilder til TV Syd. De ønsker at være anonyme, men redaktionen kender deres identitet.
  De fortæller, at det er en anspændt uge. Siden mandag har de i nogle afdelinger fået besked på at være klar til at blive ”kaldt ind til chefen”.
  I alt 1400 Lego-ansatte over hele verden skal afskediges, og 5-600 af dem skal findes i Billund. Den 5. september præsenterede Lego et halvårsregnskab med et overskud på driften på 4,4 mia. kr., men det var seks pct. mindre end i 2016. Formand for Lego-bestyrelsen, Jørgen Vig Knudstorp sagde dengang til TV Syd, at ledelseslaget i virksomheden skal gøres tyndere.
  Henny Fiskbæk, formand, HK Sydjylland Privat: "Står der Lego på ens cv, så er det i sig selv noget, man kan bruge."
  - Der er blevet ansat for mange i forhold til at drive virksomheden effektivt, sagde han.
  Det er den proces, der nu er gået i gang.
  Formand for HK Sydjylland Privat, Henny Fiskbæk, siger til TV SYD, at fagforeningen i flere måneder har været i dialog med medarbejderne om det, der nu kommer.
  - Står der Lego på ens cv, så er det i sig selv noget, man kan bruge, siger Henny Fiskbæk.
  